# Nieman vol (Mit aufgelösten Abbreviaturen)

Textdaten :
| Autor: | Johannes Hadlaub |
| Illustrator: | {{{ILLUSTRATOR}}} |
| Titel: | Nieman vol |
| Untertitel: | |
| aus: | UB Heidelberg 379v und UB Heidelberg 380r |
| Herausgeber: | |
| Auflage: | |
| Entstehungsdatum: | 13. und 14. Jahrhundert |
| Erscheinungsdatum: | Vorlage:none |
| Verlag: | Vorlage:none |
| Drucker: | {{{DRUCKER}}} |
| Erscheinungsort: | |
| Übersetzer: | |
| Originaltitel: | |
| Originalsubtitel: | |
| Originalherkunft: | |
| Quelle: | UB Heidelberg und UB Heidelberg |
| Kurzbeschreibung: | |
| Mit aufgelösten Lettern. Vergleiche auch Nieman vol in Originallettern. ||
| Artikel in der Wikipedia ||
| Eintrag in der GND: {{{GND}}} ||
| Bild ||
| [[Bild:|250px]] | |
| Bearbeitungsstand ||
| korrigiert ||
| Dieser Text wurde anhand der angegebenen Quelle einmal Korrektur gelesen. Die Schreibweise sollte dem Originaltext folgen. Es ist noch ein weiterer Korrekturdurchgang nötig. ||
| Um eine Seite zu bearbeiten, brauchst du nur auf die entsprechende [Seitenzahl] zu klicken. Weitere Informationen findest du hier: Hilfe ||
| [[index:|Indexseite]] | |
[379v]
Nieman vol loben frowen kan· wan si bi· tugenden wonent alse schone· selden krone· sint ir ingesinde· wol· in wol· iemer des wúnsch ich· mich· sol wol· des můt zihen in gemuͤte· dik ir guͤte· ich so wol beuinde·
Ein schones wib· ein wiblich lib· dú suͤsse guͤte· mang gemuͤte· so sůs durgat· so· dc er fro· můs sin der wunnen· die dem lichten sunnen· gelichent sich· wib sint so manger wunnen rich· ia were es wol· das liebes vol· wer sin gemuͤte· der ir guͤte mit lobe dike tůt· lieblich gůt· ia wol dien frowen· wan mag an in schowen· so suͤssen schin· wan mag bi in wol froͤlich sin·
So stent schone ir tinne· ir hǒbt kelen nak· ir kinne· ir brústel ir ǒgen· des man sol· wol· dar· war· gerne nehmen Der welte krone· sint frowen· gar suͤsse ist ir anschowen· ir ist vil so rein manig frowe gůt· tůt· das swas· wol mag zemen·
Vnd wer es nicht· ein zůuersicht· doch sendes smerzen· mannes herzen· swanne er sicht so gar· wunne var· die schonen frowen· doch git im das schowen· hohen můt· swie we doch sendes iamer tůt· Sit mannes můt· wirt so gar gůt· swanne er mag schowen· schone frowen· so wurde er erst fro· keme es so· dc er ezliche· wiblich [380r] wunnenriche· solte vmbeuan· so moͤchte er erst rechte froͤide han·
Si hant los· gebaren· die reinen frowen claren· gar lieblich stet ir kosen· da von wol wir· ir· noch mugin vns froͤiwen von schulden sere· wen· verdros ie frowen· der si rechte konde geschowen· der wart nie sicherliche des dunket mich· ich· kan· an· in wol wissen so gar hoch ere·
Wie moͤchte ein man· iemer verlan· im kême zesinne· rechte minne· bi frowen so fin· lichter schin· durgat sin ǒgen· da so lieblich tǒgen· so kvnt er in froͤde· vnd doch in sende ger·
Es ist klein· nicht· das gůt man sicht· an schonen wiben· es kan triben· leit wol von dem man· der wol kan· inzstan ir guͤte· so wirt sin gimuͤte froͤiden rich· wib sint zerechte minnenklich·
Ir minnenklich· lachen· wunne san· kan· doch· noch· mangen wilden· můt· vnd sinne· da bi minne· sinem herzen bringen· Ir wiblich hende zartlich· wis· pris· ich· gich wiblichen bilden· manig gimuͤte· nach ir guͤte· můs von schulden ringen·
Swenne ein schoͤn wib· ir schonen lib· so schone treit· vnd wol bekleit· so kumt si danne so gar· lieblich clar· so wol ze prise· als vs dem paradýse· kom ir lib· ach wie sint so gůt schoͤnú wib· der wibe loͤn· sint suͤsse· vnd linde· swer der beuindet· der erwindet an ir dienste nicht· swiem geschicht· er muͤsse danne sterben· wan mag gerne werben· vmb dú wib· si hant so minnenklichen lib·
Ir wiblich tanzen mannes můt· tůt· so fro· doch gar seneliche· der recht achtet· vnde trachtet· wie loslich sis kunnen· minnenklich stent in wiblich kleit· breit· so wol man ir wunne machin· mannes ǒgen· werdent tǒgen· lieblich vol ir wunnen·
Ja mag der han· so lieben wan· der dik mag schowen· schone frowen· wan er wirt dik so· lieblich fro· wan frowen wunne· lúchtet sam der sunne· mannes lib· froͤit nit so wol so schonú wib· secht doch swer· vil· gedenken wil· nach frowen bilde· der wirt wilde· wan er sicht· wol noch· wunne doch· an schonen wiben· das wirs iemer triben· frowen fin· muͤssen vor allen wunnen sin·